DA Den Europæiske Unions Tidende C 206/50

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 206/18)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i forordning (EU) nr. 1151/2012 (2)

»CAROTA NOVELLA DI ISPICA«

EU-nr.: PGI-IT-02291 — 22.2.2017

BOB ( ) BGB ( X ) GTS ( )

1. Ansøgende sammenslutning og legitim interesse

Consorzio di tutela I.G.P. Carota Novella di Ispica

Adresse : Via Benedetto Spadaro 97 97014 Ispica (RG) ITALIEN E-mail : info@carotanovelladiispica.it; igpcarotanovellaispica@pec.it

Sammenslutningen Consorzio di tutela I.G.P. til beskyttelse af Carota Novella di Ispica er berettiget til at indgive anmodning om ændring i henhold til artikel 13, stk. 1, i bekendtgørelse nr. 12511 af 14. oktober 2013 fra ministeriet for landbrugs-, fødevare- og skovbrugspolitik.

2. Medlemsstat eller tredjeland

Italien.

3. Afsnit i varespecifikationen, som berøres af ændringen

— ☐ Beskrivelse af produktet — ☐ Bevis for oprindelse — ☒ Produktionsmetode — ☒ Tilknytning — ☐ Mærkning — ☒ Andet: [Emballage]

4. Type ændring(er)

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er):

Produktionsmetode

Følgende punktum i varespecifikationens artikel 5, nr. 5.7:

»Gulerødderne høstes dagligt i perioden 20. februar – 15. juni.«

ændres således:

»Gulerødderne høstes dagligt i perioden 1. februar – 15. juni.«

Landbrugeres observationer inden for de seneste år har vist, at de særlige kvalitetsegenskaber for Carota Novella di Ispica er fuldt udviklede allerede fra 1. februar. For således ikke at udelukke varen fra BGB-certificeringssystemet, bør den høstdato, der er fastsat i specifikationen, derfor rykkes frem fra 20. til 1. februar.

Tilknytning

Ovenstående ændring kræver endvidere, at følgende punktum i varespecifikationens artikel 6:

»»Carota di Ispica« er »novella« (tidlig), dvs. den er allerede afsætningsklar fra slutningen af februar (20. februar) til begyndelsen af juni (15. juni).«

ændres således:

»»Carota di Ispica« er »novella« (tidlig), dvs. den er allerede afsætningsklar fra begyndelsen af februar (1. februar) til begyndelsen af juni (15. juni).«

De i punkt 1 og 2 anførte ændringer er af mindre omfang, jf. artikel 53. stk. 2, da de ikke påvirker produktets vigtigste kendetegn eller ændrer tilknytningen til produktionsområdet. Tidlig høst er netop en af de væsentligste kendetegn ved oprindelsesbetegnelsen.

Emballage

Følgende punkter i varespecifikationens artikel 8:

»— polyethylen– eller polypropylensække fra 1-6 kg

— friskhedsbevarende sække fra 6-12 kg«

ændres således:

»— polyethylen– eller polypropylensække fra 0,5–6 kg

— kasser med friskhedsbevarende sække fra 6–12 kg«

Fastsættelse af et lavere vægtkrav for sække har vist sig nødvendigt for at imødekomme store detailhandleres efterspørgsel efter gulerodssække med en lavere vægt end den eksisterende minimumsvægt, som er fastsat i varespecifikationen.

Det er blevet præciseret, at den friskhedsbevarende sæk er indeholdt i en kasse. En sådan kasse gør den friskhedsbevarende sæk nem at håndtere. Denne ændring letter transporten.

Den i punkt 3 anførte ændring bør anses for at være af mindre omfang, idet den kun vedrører måden, »Carota Novella di Ispica« emballeres på.

6. Ajourført varespecifikation (kun for BOB og BGB)

ENHEDSDOKUMENT

»CAROTA NOVELLA DI ISPICA«

EU-nr.: PGI-IT-02291 — 22.2.2017

BOB ( ) BGB ( X )

1. Betegnelse

»Carota Novella di Ispica«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren

3.1. Produkttype

Klasse 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Carota Novella di Ispica« betegner det produkt, der fremkommer ved dyrkning af sorterne Daucus carota L. De anvendte sorter hidrører fra sortsgruppen af den halvlange gulerod »Nantes« og hybrider heraf: Exelso, Dordogne, Nancò, Concerto, Romance, Naval, Chambor og Selene. Andre hybrider må tilføjes, når blot de stammer fra sortsgruppen af den halvlange gulerod »Nantes« og på betingelse af, at producenterne gennem dokumenterede forsøg har bevist, at hybriderne opfylder kvalitetsparametrene for »Carota Novella di Ispica«. Nye hybrider må anvendes med henblik på produktion af »Carota Novella di Ispica«, hvis forsøgene forudgående er blevet godkendt af Ministero delle Politiche agricole alimentari e forestali (ministeriet for landbrugs-, fødevare- og skovbrugspolitik), der til formålet kan indhente faglig udtalelse fra kontrolinstansen eller et andet organ.

Ved overgangen til forbrug har »Carota Novella di Ispica« en konisk cylindrisk form, en diameter på 15-40 mm og en vægt på 50-150 gram. Den er uden sekundære rødder og rodspids, og dens pælerod er fri for revner.

»Carota Novella di Ispica« er afsætningsklar allerede fra begyndelsen af februar (1. februar) til begyndelsen af juni (15. juni). Den findes således på markedet vinter og forår og har de organoleptiske kendetegn, der er typiske for et frisk produkt. Den har følgende kemiske og ernæringsmæssige parametre:

— højt indhold af kulhydrater: > 5 % i det friske produkt;

— varierende indhold af betacaroten afhængigt af produktionstidspunktet: > 4 mg/100 g i det friske produkt;

— indhold af mineralsalte: mellem 0,5 % og 0,9 %.

De organoleptiske egenskaber er blevet bedømt ved hjælp af metoden UNI 10957 fra 2003. Deskriptorerne er blevet kvantificeret ved hjælp af en intensitetsskala fra 1 til 5 i henhold til modellen UNI ISO 4121 fra 1989, hvor 1 svarer til den laveste intensitet, og 5 svarer til den højeste intensitet.

Prøvepanelet gav følgende mindsteværdier for de vigtigste deskriptorer:

— farveintensitet 2,5

— sprødhed 2,5

— karakteristisk gulerodsduft 2,5

— urteagtig aroma 2,5.

Derudover er huden glinsende, frugtkødet mørt og marven ganske svagt træet.

Anerkendelse til betegnelsen »Carota Novella di Ispica« kan kun gives til gulerødder, der tilhører handelsklasse »Ekstra« og »I«, der er fastlagt i ECE/FN-normer for markedsføring og kontrol med gulerødders handelskvalitet.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke produktionsetaper, som skal finde sted i det afgrænsede geografiske område

Alle etaper i produktionen af »Carota Novella d Ispica«, fra såningen til høsten, skal foregå inden for det geografiske område, der er nævnt i punkt 4.

Gulerødderne høstes dagligt i perioden 1. februar – 15. juni.

3.5. Særlige regler vedrørende udskæring, rivning, emballering osv. af varen, som det registrerede navn henviser til

Efter høsten forarbejdes det friske produkt dagligt på de produktionslinjer til bearbejdning, der findes på bedrifterne. De vigtigste bearbejdningsfaser i gulerøddernes bearbejdning er vaskning, frasortering, størrelsessortering og pakning.

Alle faser i forbindelse med produktion og første pakning skal finde sted inden for det produktionsområde, der er nævnt under punkt 4.3, for at sikre produktets kvalitet, overvågning og sporbarhed. Ompakning må finde sted uden for det afgrænsede geografiske område.

Den beskyttede geografiske betegnelse »Carota Novella di Ispica« pakkes i emballage, der er forseglet således, at seglet brydes, hvis pakningen åbnes. Følgende indpakninger er tilladt:

— bakker med beskyttelsesfolie op til 2 kg

— polyethylen– eller polypropylensække fra 0,5-6 kg

— kasse med friskhedsbevarende sække fra 6-12 kg.

3.6. Særlige regler for mærkning af det produkt, den registrerede betegnelse henviser til

Foruden det grafiske EU-symbol og de lovbestemte oplysninger er det obligatorisk, at følgende yderligere oplysninger er angivet på pakningen med tydelige og læsbare trykte bogstaver:

— logoet for den beskyttede geografiske betegnelse »Carota Novella di Ispica« (BGB)

— produktions- og pakkevirksomhedens navn, firmabetegnelse og adresse

— handelsklasse »Ekstra« eller »I«.

Der må ikke anføres andre oplysninger end de udtrykkeligt foreskrevne. Det er dog tilladt at benytte henvisninger til varemærker, når blot de ikke indeholder nogen anprisninger eller kan vildlede forbrugeren.

Logoet for »Carota Novella di Ispica« består af et grafisk billede, der forestiller en gulerod med foroven en uregelmæssig trekant, hvis spids vender nedad. Det grafiske billede er anbragt til venstre for benævnelsen »Carota Novella di Ispica«. Guleroden er midt på roden gennemskåret af begyndelsesbogstavet »N« i »Novella«, mens benævnelsen »di Ispica« er anbragt under »Novella«. Alle bogstaver fremstår i en grøn farve. Benævnelsen er skrevet med afrundede bogstaver.

4. Præcis afgrænsning af det geografiske område

»Carota Novella di Ispica« produceres i det område, der omfatter kommunerne i følgende provinser op til en højde på 550 meter over havets overflade:

— Ragusa: kommunerne Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce, Camerina, Scicli og Vittoria

— provinsen Siracusa: kommunerne Noto, Pachino, Portopalo di Capo Passero og Rosolini

— provinsen Catania: kommunen Caltagirone

— provinsen Caltanissetta: kommunen Niscemi.

5. Tilknytning til det geografiske område

Anerkendelsen af »Carota Novella di Ispica« som beskyttet geografisk betegnelse begrundes i den tidlige høst.

De gunstige jordbunds- og klimaforhold er bestemmende for produktionen af »Carota Novella di Ispica«. »Carota di Ispica« er »novella« (tidlig), dvs. den er allerede afsætningsklar fra begyndelsen af februar (1. februar) til begyndelsen af juni (15. juni). Produktet er altså tidligt og dermed typisk siciliansk, og tilknytningen til produktionsområdet er tydelig. Hertil kommer, at »Carota Novella di Ispica« er på markedet vinter og forår og har de organoleptiske egenskaber, der er karakteristiske for et frisk produkt, dvs. sprødhed, kraftig duft og urteagtig aroma.

Produktionsområdet for »Carota Novella di ispica« er kendetegnet ved høje middeltemperaturer om vinteren, mange solskinstimer og frugtbare agerjorde. De kvalitative parametre og den særlige produktionscyklus hænger tæt sammen med samspillet mellem de fysiske og biokemiske egenskaber, som gør Ragusa-området til et harmonisk system, der er i stand til at frembringe og forstærke disse.

Områdets særlige egnethed er gunstigt for dyrkningen, eftersom de optimale miljøbetingelser og ikke mindst det tempererede og tørre klima i kystområdet gør, at plantens sundhed generelt er meget høj.

I dyrkningsområdet for »Carota Novella di Ispica« forekommer ingen høje temperaturfald, voldsom nedbør eller tørke. Det er påvist, at områdets temperaturforhold fremmer den kraftige farveudvikling i guleroden i kombination med den ikke uvigtige lysmængde, som påvirker markerne fra september til marts, frembringer en meget regelmæssig form og bevirker optimering af sukkerindholdet, betacarotener og mineralsalte, som vurderet i forhold til optagningsperioden yderligere kendetegner »Carota Novella di Ispica«. Også agerjorden modsvarer behovene hos afgrøden, hvor middelsvær til løs lerjord med finkornet grus og sten, et højt indhold af næringsstoffer god dyb og frisk hvad angår beskaffenhed. Også sandede jorder er velegnede, når blot de undergår behørig gødskning og vanding.

Det er disse forhold, der har gjort »Carota di Ispica« til et efterspurgt produkt. De ældste producenter erindrer, at de europæiske importører sagde, at de umiddelbart kunne genkende en ladning »Carota Novella di Ispica« på grund af den særlige og kraftige duft, der bredte sig, så snart vognene åbnedes.

Den dokumenterede oprindelse af »Carota di Ispica« går tilbage til 1955, og de første meldinger om dens eksport stammer fra årene lige efter. Siden 1950'erne har dyrkningen af »Carota di Ispica« gradvis bredt sig til at omfatte hele det område, der er nævnt i punkt 4. Grunden hertil er både landbrugsfænomenet »jordtræthed« og den kommercielle fremgang på det nationale såvel som på det udenlandske marked. I Pina Avveduto's værk »La Coltivazione della Carota ad Ispica«, som blev udgivet i 1972, findes mange vidnesbyrd om den hurtige udbredelse af »Carota di Ispica«. Herom skriver forfatteren, at »Det giver sig selv, at den hurtige udbredelse af denne nye afgrøde blev begunstiget af de gode afsætningsmuligheder for produktet, der blev accepteret og efterspurgt på alle nationale og internationale markeder på grund af dets kvalitetsegenskaber […]. Vores gulerod lovprises for sin tidlighed, sin form (størrelse), organoleptiske egenskaber (farve og smag) og kemiske egenskaber (højt indhold af karotener og glucose).«

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

Ministeriet har indledt den nationale indsigelsesprocedure ved at offentliggøre ansøgningen om ændring vedrørende den beskyttede geografiske betegnelse »Carota Novella di Ispica« i det italienske lovtidende nr. 298 af 22. december 2016.

Den konsoliderede udgave af varespecifikationen kan ses på:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

direkte på ministeriet for landbrugs-, fødevare- og skovbrugspolitiks hjemmeside (www.politicheagricole.it) ved at klikke på »Prodotti DOP e IGP« (i øverste højre side af skærmen) og derefter klikke på »Prodotti DOP, IGP e STG« (i venstre side af skærmen) og endelig ved at klikke på »Disciplinari di produzione all’esame dell'UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.